b'\n_START_ARTICLE_\nKatedrala u Gurku\n_START_PARAGRAPH_\nKatedrala u Gurku (njem. Dom zu Gurk, slovn. Kr\xc5\xa1ka stolica) je austrijska crkva u Gurku u Koru\xc5\xa1koj koja je sredi\xc5\xa1te istoimene biskupije osnovane u 11. stolje\xc4\x87u. Izgra\xc4\x91ena je u visokoromani\xc4\x8dkom stilu izme\xc4\x91u 1140. i 1200. god. i smatra se jednom od najljep\xc5\xa1ih i najva\xc5\xbenijih sakralnih gra\xc4\x91evina u Europi iz tog doba._NEWLINE_Katedrala ima dva tornja visine 60 metara koji se primjete iz velike udaljenosti, te galeriju, kriptu i tri apside. Godine 1774. u katedralu su iz obli\xc5\xbenjeg benediktinskog samostana prene\xc5\xa1ene mo\xc4\x87i sv. Eme, utemeljiteljice katedrale. Katedrala datira iz 12. stolje\xc4\x87a, ali se nastavila dogra\xc4\x91ivati sve do 17. stolje\xc4\x87a. Biv\xc5\xa1e srednjovjekovne samostanske zgrade na sjeveru crkve su preina\xc4\x8dene u 17. stolje\xc4\x87u i spojene atrijem uokvirenim ranobaroknim arkadama. Cijeli samostanski kompleks je, nakon osmanlijskih provala na ovo podru\xc4\x8dje, okru\xc5\xbeen zidom s kraja 15. stolje\xc4\x87a. Usprkos raznim goti\xc4\x8dkim i baroknim izmjenama i dopunama sa\xc4\x8duvao je romani\xc4\x8dki karakter. To se osobito odnosi na najstariji dio katedrale, tzv. \xe2\x80\x9ekripte stotinu stupaca\xe2\x80\x9d, mjesta ukopa njezine utemeljiteljice, sv. Eme. U bogatoj zbirci srednjovjekovnih fresaka i baroknih oltara, najzapa\xc5\xbeenije su freske u biskupskoj galeriji, u zapadnom krilu crkve, koje su remek-djela tzv. \xe2\x80\x9eizreckanog\xe2\x80\x9d stila romani\xc4\x8dkog slikarstva 13. stolje\xc4\x87a. Zbog toga je Austrija nominirala katedrala u Gurku za upis na UNESCO-v popis mjesta svjetske ba\xc5\xa1tine u Europi jo\xc5\xa1 1994. godine.'